Jóhannesar Halldórs Benjamínssonar minnst í Safnahúsinu Í dag hefði borgfirska skáldið Jóhannes Halldór Benjamínsson orðið áttræður , en hann lést árið 2008 . Hans er nú minnst á heimasíðu Safnahúss Borgarfjarðar ; www.safnahus.is Jóhannes var fæddur á Hallkelsstöðum í Hvítársíðu 11. mars 1933 . Foreldrar hans voru Benjamín N. Jóhannesson og Elín Helga Jónsdóttir , hjón á Hallkelsstöðum og bjó Jóhannes í foreldrahúsum til ársins 1957 er hann fluttist til Reykjavíkur og vann þar m.a. við bifreiðaakstur og almenn verkamannastörf . Hann starfaði nokkuð að félagsmálum og sat m.a í trúnaðarmannaráði Dagsbrúnar í fjöldamörg ár . Þann 12. mars 1960 kvæntist hann danskri unnustu sinni , Aase Johanne Sanko og saman eignuðust þau 5 börn og komust 4 þeirra á legg en sonur lést í frumbernsku . Í tengslum við áttræðis afmæli Jóhannesar ákvað fjölskylda hans að gefa út nokkur áður óútgefin ljóð hans . Sú bók heitir „ Ljóð og annar kveðskapur “ og kemur út í dag , 11. mars 2013 . Hún er ekki hugsuð til almennrar sölu , heldur sem fallegt minningabrot fyrir fjölskyldu hans og velunnara . Eintak af bókinni hefur verið gefið til Héraðsbókasafns Borgarfjarðar . Jóhannes hefur samið mikið af ljóðum og kvæðum við þekkt dægurlög og við önnur ljóð samdi hann sjálfur lög og útsetti ýmist fyrir blandaða kóra , karlakóra eða einsöng . Jafnframt samdi hann nokkuð af harmonikkutónlist , enda góður harmonikkuleikari og spilaði ósjaldan á böllum og skemmtunum , bæði í Borgarfirði og víðar .